KIRJALLINEN KYSYMYS E-3860/00

esittäjä(t): Heidi Hautala (Verts/ALE) komissiolle

(8. joulukuuta 2000)

Aihe: Vaarallisten aineiden laskeminen Segura-joen valuma-alueelle Espanjassa

Valencian ja Murcian autonomisissa maakunnissa Segura-joen valuma-alue on vakavasti pilaantunut vesiympäristöön päästettyjen vaarallisten aineiden vuoksi(1). Seguran ja sen sivujokien pilaantunutta vettä käytetään lisäksi maataloustuotteiden kasteluun sen virratessa Alicanten maakunnan läpi. Tämä on vakava maatalous- ja ympäristöongelma, sillä vesi ei ole kasteluun kelvollista. Murcian maakunnassa virtaava Seguran sivujoki Guadalentín on erittäin pahasti kromin saastuttama. Eräiden laboratorioiden tutkimusten mukaan Guadalentíniin päästetyissä jätevesissä on 2,576 mikrogrammaa kromi III:a/litra ja 231 mikrogrammaa kromi VI:ta/litra eli yhteensä 2,807 mikrogrammaa kromia litraa kohti. FAO:n kansainvälisissä normeissa suositetaan, että kasteluun käytettävän veden kromipitoisuus ei ylittäisi 100 mikrogrammaa. Murcian yliopiston ja Miguel Hernández -yliopiston tieteellisissä tutkimuksissa todistetaan ongelman laajuus. Tutkimuksissa todetaan, että Segura-joessa on tiettyjen yhteisön vesiympäristöön päästettyjen vaarallisten aineiden aiheuttamasta pilaantumisesta 4 päivänä toukokuuta 1976 annetun neuvoston direktiivin 76/464/ETY(2) liitteessä I lueteltuja pilaavia aineita, nimittäin kadmiumia ja organohalogeeniyhdisteitä. Murcian yliopiston tutkimuksessa todetaan vedessä olevan myös kromia ja nikkeliä, jotka on mainittu direktiivin liitteessä II.

1. Eikö komissio katso Espanjan rikkovan direktiiviä 76/464/ETY vesiympäristöön päästettyjen vaarallisten aineiden aiheuttamasta pilaantumisesta, direktiiviä 83/513/ETY(3) kadmiumpäästöjen raja-arvoista ja laatutavoitteista ja direktiiviä 84/491/ETY(4) heksakloorisykloheksaanipäästöjen raja-arvoista ja laatutavoitteista?

2. Ovatko toimivaltaiset kansalliset viranomaiset kertoneet komissiolle, mistä johtuu, että Segura-joessa on vaarallisia aineita, joiden raja-arvot ylittyvät reippaasti ja jotka aiheuttavat vaaraa ihmisten terveydelle?

3. Mitä toimia komissio on toteuttanut tai aikoo toteuttaa asian johdosta?

(1) Segura-joen valuma-alueelle, sen sivujokiin ja pohjavesiin lasketaan 360 000 tonnia kiinteää jätettä ja 132 000 tonnia kaupunkien, maatalouden ja teollisuuden orgaanisia aineita, jotka saastuttavat ympäristöä vakavasti ja vaarantavat suuresti kyseisten alueiden asukkaiden terveyden.

(2) EYVL L 129, 18.5.1976, s. 23.

(3) EYVL L 291, 24.10.1983, s. 1.

(4) EYVL L 274, 17.10.1984, s. 11.

Margot Wallströmin komission puolesta antama vastaus

(27. helmikuuta 2001)

Kyseessä on ensisijaisesti vaarallisten aineiden aiheuttama veden pilaantuminen. Komissio on tietoinen ongelmista, jotka liittyvät tiettyjen yhteisön vesiympäristöön päästettyjen vaarallisten aineiden aiheuttamasta pilaantumisesta 4. kesäkuuta 1976 annetun neuvoston direktiivin 76/464/ETY(1), samoin kuin muiden saman alan direktiivien, kuten kadmiumpäästöjen raja-arvoista ja laatutavoitteista 26. syyskuuta 1983 annetun neuvoston direktiivin 83/513/ETY(2) ja heksakloorisykloheksaanipäästöjen raja-arvoista ja laatutavoitteista 9. lokakuuta 1984 annetun neuvoston direktiivin 84/491/ETY(3) täytäntöönpanoon Espanjassa. On syytä mainita, että komission Espanjaa vastaan EY:n perustamissopimuksen 226 artiklan (entisen 169 artiklan) nojalla käynnistämän rikkomista koskevan menettelyn tuloksena Euroopan yhteisöjen tuomioistuin on todennut(4) Espanjan jättäneen toteuttamatta ohjelmia, joilla vähennetään direktiivin 76/464/ETY liitteessä olevassa listassa II luetelluista vaarallisista aineista aiheutuvaa veden pilaamista. Tällaisista ohjelmista säädetään mainitun direktiivin 7 artiklassa.

On huomattava myös, että komissio on yksittäisiä pilaantumistapauksia koskevien useiden valitusten ja Euroopan parlamentin jäsenten kysymysten seurauksena käynnistänyt Espanjaa vastaan rikkomista koskevan menettelyn edellä mainitun direktiivin 76/464/ETY säännösten noudattamatta jättämisestä. Tämä menettely koskee myös Segura-joen pilaantumista, jossa komissio on lähettänyt Espanjalle perustellun lausunnon. Menettely on edelleen vireillä.

Komissio tutkii parhaillaan Espanjan viranomaisten toimenpiteitä, joista ne ovat ilmoittaneet komissiolle Euroopan yhteisöjen tuomioistuimen edellä mainitun tuomion seurauksena. Näistä toimenpiteistä mainittakoon kyseisten sisävesialueiden vedenkäyttösuunnitelmat. Lisäksi vesilakia 29/1985 on tätä tarkoitusta varten merkittävästi muutettu lailla 46/1999. Espanjan viranomaiset ovat myös toimittaneet ympäristöministeriön raportin, joka koskee direktiivin 76/464/ETY 7 artiklassa tarkoitettujen ohjelmien laatimista. Ohjelmien tavoitteena on vähentää luettelossa II mainittujen aineiden aiheuttamaa vesien pilaantumista. Ne ovat myös ilmoittaneet asetuksen Real Decreto 995/2000 (por el que se fijan objetivos de calidad para determinadas sustancias contaminantes) hyväksymisestä. Asetuksella asetetaan tiettyjä vaarallisia aineita koskevia laatutavoitteita.

Joka tapauksessa komissio ryhtyy EY:n perustamissopimusten valvojana ja käytössään olevin keinoin tarvittaviin toimenpiteisiin sen varmistamiseksi, että yhteisön lainsäädäntöä noudatetaan tässä tapauksessa.

(1) EYVL L 129, 18.5.1976.

(2) EYVL L 291, 24.10.1983.

(3) EYVL L 274, 17.10.1984.

(4) Tuomio annettu 25.11.1998. Asia C-214/96.